b'\n_START_ARTICLE_\nCastellers de Sabadell\n_START_SECTION_\nInicis\n_START_PARAGRAPH_\nLa colla dels Castellers de Sabadell es va fundar el juny del 1994. Llavors, al Vall\xc3\xa8s Occidental nom\xc3\xa9s hi havia tres colles: els Minyons de Terrassa (1979) i els Castellers de Terrassa (1980) i els Castellers de Montcada i Reixac (1991). Aix\xc3\xad doncs, es tracta de la tercera colla de la comarca i d\'una de les primeres colles nascudes del "boom de la d\xc3\xa8cada del 1990", per\xc3\xadode en qu\xc3\xa8 es crearen quaranta noves formacions en deu anys, va cr\xc3\xa9ixer la projecci\xc3\xb3 social i medi\xc3\xa0tica del fet casteller i augment\xc3\xa0 la consecuci\xc3\xb3 de registres._NEWLINE_El juny del 1994 van comen\xc3\xa7ar els primers assajos, que es feien al pavell\xc3\xb3 cobert de l\'Escola Joanot Alisanda, situada al carrer de Sallar\xc3\xa8s i Pla, 160, al barri Centre de la ciutat. Tres mesos m\xc3\xa9s tard, el 4 de setembre, van fer la primera presentaci\xc3\xb3 p\xc3\xbablica en acabar la diada de la Festa Major de Sabadell, que compt\xc3\xa0 amb la participaci\xc3\xb3 dels Minyons de Terrassa i dels Castellers de Barcelona. Van al\xc3\xa7ar-hi un pilar de 3 simb\xc3\xb2lic per a donar a con\xc3\xa8ixer la nova formaci\xc3\xb3 local, la qual va aixecar for\xc3\xa7a expectaci\xc3\xb3. Aix\xc3\xad, la primera actuaci\xc3\xb3 oficial fou el 13 de novembre d\'aquell any a la pla\xc3\xa7a de Sant Roc, en la que va ser la I Diada dels Saballuts, i acompanyats dels Minyons de Terrassa i els Castellers de Montcada i Reixac com a padrins. En aquella actuaci\xc3\xb3 s\'hi van descarregar els primers castells: pilar de 3 caminat, 3 de 6, 4 de 6, 2 de 5 i vano de 4. Durant les poques setmanes restants de la temporada van fer quatre actuacions m\xc3\xa9s en qu\xc3\xa8 van descarregar dos nous castells: el 4 de 6 amb l\'agulla i el 5 de 6._NEWLINE_Va ser la colla amb la progressi\xc3\xb3 m\xc3\xa9s r\xc3\xa0pida fins a carregar el seu primer 4 de 8 (setembre de 1996) fet que els va condicionar fins al 2010, ja que suposava el mateix sostre casteller (nom\xc3\xa9s igualat el setembre de 1997) i. Altres castells importants que han realitzat han estat descarregar el 2 de 7 (la primera el novembre del 2005) i descarregar el 3 de 7 aixecat per sota (el primer, l\'octubre del 2000)._NEWLINE_El juny del 2006 van participar en la primera edici\xc3\xb3 de Sabadell, festa i tradici\xc3\xb3, una trobada que reuneix diverses entitats de cultura popular sabadellenques i que \xc3\xa9s organitzada per l\'Ajuntament de la ciutat i la Federaci\xc3\xb3 Sabadell Cultura cada any.\n_START_SECTION_\nColla de vuit\n_START_PARAGRAPH_\nEl 13 de juny del 2010, els Castellers de Sabadell van descarregar el seu primer 4 de 8, fet que suposava el seu millor castell fins al moment. El 5 de setembre, gaireb\xc3\xa9 tres mesos despr\xc3\xa9s, van carregar per primera vegada el 3 de 8 en la seva diada de Festa Major; aquest mateix castell aconseguirien descarregar-lo per la seva diada el 23 d\'octubre del mateix any en la XVII Diada dels Saballuts, i completaven aix\xc3\xad la millor actuaci\xc3\xb3 de la seva hist\xc3\xb2ria fins al moment: 4 de 8, 3 de 8, 2 de 7, vano de 5 i pilar de 5 al balc\xc3\xb3._NEWLINE_El 12 de maig del 2011 van rebre la Medalla d\'Honor de Sabadell per part de l\'Ajuntament per "la consecuci\xc3\xb3 de la fita castellera anomenada \'la cl\xc3\xa0ssica de vuit\' durant la _NEWLINE_temporada del 2010". El 4 de setembre del 2011 van fer la millor actuaci\xc3\xb3 de la seva hist\xc3\xb2ria en descarregar el 3 de 8, el 4 de 8 i arrodonint la diada amb el seu primer 2 de 8 amb folre carregat. L\'11 d\'octubre del 2011, despr\xc3\xa9s de mesos de fer proves de pilar de 5 net i pilar de 6, van carregar i descarregar a la xarxa de seguretat el primer pilar de 6 durant un assaig al seu local. El primer intent d\'aquest pilar es va portar a pla\xc3\xa7a l\'endem\xc3\xa0 \xe2\x80\x93el dia 12\xe2\x80\x93 a l\'actuaci\xc3\xb3 de la Festa Major de Caldes de Montbui, castell que finalment no es va carregar i va quedar en un intent desmuntat. El 23 d\'octubre, en la XVIII Diada dels Saballuts la colla aconsegu\xc3\xad la seva millor actuaci\xc3\xb3 de la hist\xc3\xb2ria fins al moment en carregar el seu primer pilar de 6, el segon 2 de 8 amb folre i descarregar el 3 de 8 i el 4 de 8._NEWLINE_El 9 de setembre del 2012 en la Festa Major de Sabadell van assolir la millor actuaci\xc3\xb3 fins al moment. Van descarregar el vuit\xc3\xa8 3 de 8 de la temporada i el primer 5 de 8 i 2 de 8 amb folre descarregats per primera vegada. A m\xc3\xa9s van acabar l\'actuaci\xc3\xb3 carregant el pilar de 6. El 5 d\'octubre de 2014, al XXV Concurs de Castells de Tarragona, van fer la seva millor actuaci\xc3\xb3 fins al moment amb el 2 de 8 amb folre, el 5 de 8, i el primer 3 de 9 amb folre carregat.\n_START_SECTION_\nCamisa\n_START_PARAGRAPH_\nLa camisa dels Castellers de Sabadell \xc3\xa9s de color verd, agafat d\'un dels dos colors predominants de la bandera de la ciutat \xe2\x80\x93l\'altre \xc3\xa9s el blanc, com els pantalons\xe2\x80\x93 i de la ceba de l\'escut de Sabadell._NEWLINE_Des del 2009, any en qu\xc3\xa8 l\'escut de la colla fou redissenyat, la camisa incorpora una bandera de Catalunya consistent en un retall de cinta de senyera doblegat i cosit a l\'extrem superior esquerre de la butxaca, aprofitant aquest mateix repunt. Es tracta d\'un tret distintiu que commemora el quinz\xc3\xa8 aniversari dels saballuts. Val a dir que la senyera no forma part de l\'escut i no apareix a la resta de la imatge corporativa.\n_START_SECTION_\nEscut\n_START_PARAGRAPH_\nL\'escut de la colla consta d\'una pe\xc3\xa7a de roba groga \xe2\x80\x93color present en la bandera de Sabadell\xe2\x80\x93 on a sobre hi ha brodat un castell de set cebes, cadascuna de les quals incorpora els colors de la vestimenta dels castellers (negre, verd i blanc). A la part inferior, hi ha el nom de l\'entitat, tamb\xc3\xa9 brodat directament sobre la camisa, en una composici\xc3\xb3 de lletres maj\xc3\xbascules i min\xc3\xbascules._NEWLINE_L\'any 2009, amb motiu del XV aniversari de la colla, la Junta va decidir renovar la imatge gr\xc3\xa0fica i corporativa de l\'entitat. Aix\xc3\xad, es va encarregar que es redisseny\xc3\xa9s l\'escut amb les condicions de conservar els trets caracter\xc3\xadstics b\xc3\xa0sics de l\'escut mencionats en els estatuts de la colla: "castell format per set cebes sobre fons groc". D\'aquesta manera, a l\'assemblea general de la colla de principis del 2009, es va aprovar el nou escut proposat per la Junta, el qual va ser creat per la dissenyadora gr\xc3\xa0fica Gemma Card\xc3\xbas.\n_START_SECTION_\nNom\n_START_PARAGRAPH_\nEl nom oficial de l\'entitat triat per la colla segueix el mateix patr\xc3\xb3 de moltes altres colles que ja hi havia abans que aquesta fos fundada, \xc3\xa9s a dir, "Castellers de" m\xc3\xa9s el nom de la ciutat. Tamb\xc3\xa9 ja des de la seva fundaci\xc3\xb3 s\'han anomenat "saballuts", un malnom per anomenar als sabadellencs, els habitants de Sabadell.\n_START_SECTION_\nActuacions\n_START_PARAGRAPH_\nLes actuacions m\xc3\xa9s importants durant una temporada s\xc3\xb3n les de la Festa Major de Sabadell, en la qual el dissabte es fa l\'actuaci\xc3\xb3 de vig\xc3\xadlia i diumenge es fa la diada important on sempre hi actuen m\xc3\xa9s colles. Tamb\xc3\xa9 \xc3\xa9s destacada l\'actuaci\xc3\xb3 de la Festa Major de Barber\xc3\xa0 del Vall\xc3\xa8s i la de la festa d\'inici de temporada, al mar\xc3\xa7. A m\xc3\xa9s, l\'\xc3\xbaltim cap de setmana d\'octubre celebren la Diada dels Saballuts i l\'aniversari pels volts de Sant Joan. Des de la fundaci\xc3\xb3 de la colla, el novembre de 1994, han realitzat m\xc3\xa9s de dos mil castells arreu de Catalunya.\n_START_SECTION_\nOrganitzaci\xc3\xb3\n_START_PARAGRAPH_\nCom totes les colles actuals, els Castellers de Sabadell s\'organitzen en dos grups de treball diferenciats: la comissi\xc3\xb3 t\xc3\xa8cnica i la junta directiva, els representants de les quals s\xc3\xb3n el cap de colla i el president. Al llarg de la hist\xc3\xb2ria de la colla, els diferents caps de colla i presidents han sigut els seg\xc3\xbcents:'